Nezināma vērtība "training"

**Evija Vēbere** (dzimusi 1990. gada 23. novembrī Kuldīgā) ir latviešu dziedātāja un komponiste. 2019. gadā ieguvusi balvu Mūzikas ierakstu gada balva "Zelta Mikrofons" nominācijā Latvijas Mūzikas ierakstu gada labākais alternatīvās un *indie* mūzikas albums.

Biogrāfija
----------

2006. gadā iestājusies Ventspils Mūzikas vidusskolas Mūsdienu mūzikas ritma nodaļā, ko absolvējusi. 19 gadu vecumā iestājusies Prinča Klausa konservatorijā Groningenā, Nīderlandē, kur ieguvusi bakalaura grādu džeza vokālā.

2014. gada 1. oktobrī kopā ar konservatorijas studiju biedriem pianisti Martu Varelisu (Polija), kontrabasistu Esatu Ekinkoglu (Turcija) un bundzinieku Lavu Kovāču (Serbija) E. Vēbere izdeva pirmo albumu *Dream Whispers*. Ar albuma dziesmām viņa koncertējusi Nīderlandē un Latvijā. Gadu vēlāk kopā ar L. Kovāču izveidoja avantpopa duetu *Howling Owl* un 24. novembrī izdeva albumu *Dance For Common Sense*. Duets aktīvi koncertēja un pārstāvēja Latviju starptautiskos mūzikas festivālos, kā *The Great Escape*, *Glips*, *Ment*, *Liverpool Sound City*.

2016. gadā Evija pārcēlās uz dzīvi Rīgā un sāka veidot savu solo karjeru. 2018. gada 16. oktobrī izdeva savu pirmo solo albumu "Sirdsbūt", kurā iekļautas 9 dziesmas latviešu valodā. Par šo ierakstu 2018. gadā E. Vēbere nominēta Austras balvai. 2018. gadā Riga IFF albuma dziesmas "Mīlniekiem un Visādiem citiem" mūzikas video tika nominēts kategorijā *Baltic Music Video*. 2019. gadā "Sirdsbūt" apbalvots Mūzikas ierakstu gada balvā "Zelta Mikrofons" nominācijā Latvijas Mūzikas ierakstu gada labākais alternatīvās un *indie* mūzikas albums. Žurnālists Uldis Rudaks šo ierakstu nodēvējis par labāko, kas 2018. gadā noticis latviešu mūzikā, jo "tas aizved piedzīvojumā tajā pasaku valstībā, ko tas uzbur".

2018. gadā tika izveidota mūziķu apvienība "NEPĀRIET" Jāņa Šipkēvica vadībā. Ir izdoti divi albumi "Pāri" ar Imanta Kalniņa mūziku un orģinālmūzikas albums "Lūk"

2022. gada nogalē ir izveidota grupa P.S.PMS, kuras sastāvā ir Evija Vēbere, Elīna Silova un Kristīne Pāže.

Piedalījusies citu mākslinieku albumu vai izlašu ierakstos: kopā ar grupu Ezeri albumā "Sāls", kopā ar grupu Aurora izlasē "Pretējības" ar Aspazijas dzeju (2015, dziesma "Tāltālu aiz laika"), kopā ar grupu Āres izlasē "Veidenbaums. Vaidi un gaidi" ar Eduarda Veidenbauma dzeju (2017, dziesma "Domātājs"), kopā ar Imantu Daksi viņa soloalbumā "Ass" (2018; dziesma "Idiots").

Mūzikas stils
-------------

Evijas Vēberes mūzikas stils, kurā ir liels uzsvars uz elektroniku, ir aprakstāms kā dažādu žanru sajaukums, iezīmējot vairākus mūzikas stilus, kā avantpops, elektroniskā, eksperimentālā mūzika, ambientā mūzika, industriālā mūzika un avangards. Viņas darbi ir salīdzināti ar Bjorkas, *Grimes*, *Die Antword*, Keitas Bušas un Kārenas O daiļradi. U. Rudaks laikrakstā "Diena" viņu raksturo: "Evija patiešām ir atradusi perfektāko savas īpašās – nevainīgi trauslās, vienlaikus gan biklās, gan trauksmainās un vokālās pedagoģijas standartu it kā neskartās balss izmantojumu, arī ar pašas radītajiem instrumentālajiem pavadījumiem papildinot to noskaņu, kādai līdzīga latviešu populārajā mūzikā nekad nav panākta." Dziesmu teksti satur bērnišķīgus stāstus, bet var aizskart arī politiskas tēmas. Viņas neparasto skanējumu papildina īpašais balss tembrs, kas tiek saukts par bērnišķīgu un salīdzināts ar Veras Singajevskas balsi.

Diskogrāfija
------------

* *Dream Whispers* (2014, EP, *Cantina Records*)
* *Dance for Common Sense* (*Howling Owl* sastāvā; 2015, EP)
* "Sirdsbūt" (2018, albums, autorizdevums)
* "KĀ" (2021, solo albums)

Atsauces
--------

1. 1 2  «Evija Vēbere savas mūzikas ceļā». *nra.lv* (latviešu). Arhivēts no oriģināla, laiks: 2019-05-13. Skatīts: 2019-05-23.
2. 1 2  «Dziedātāja Evija Vēbere albumā "Dream Whispers" un dziesmās latviešu valodā». *klasika.lsm.lv*. Skatīts: 2019-05-23.
3. ↑  «Evija Vēbere izdod jaunu EP». *TVNET* (latviešu). 2015-12-01. Skatīts: 2019-05-23.
4. ↑  «Intervija: Evija Vēbere samierina pasaku pasauli un realitāti». *www.lsm.lv* (latviešu). Arhivēts no oriģināla, laiks: 2019-05-26. Skatīts: 2019-05-23.
5. ↑  «Oktobrī albumu klajā laidīs mūziķe Evija Vēbere». *www.lsm.lv*.
6. ↑  «Paziņoti «Austras balvas 2018» nominanti». *www.lsm.lv* (latviešu). Arhivēts no oriģināla, laiks: 2019-05-25. Skatīts: 2019-05-23.
7. ↑  «Mūziķe Evija Vēbere laiž klajā solo albumu Sirdsbūt». *www.diena.lv*.
8. 1 2  DELFI Izklaide. «Uldis Rudaks par Evijas balsi: tā ir Dieva dāvana». *delfi.lv* (latviešu), 2018-11-22. Skatīts: 2019-05-23.
9. 1 2  «Intervija ar mūziķi Eviju Vēberi. Kukaiņiem un zemes bitēm». *www.diena.lv*. Skatīts: 2019-05-23.
10. ↑  «Mārtiņš Brauns par Eviju Vēberi: "Šī meitene izkropļoja arī manu dziesmu"». *TVNET* (latviešu). 2018-11-27. Skatīts: 2019-05-23.
11. ↑  «Evija Vēbere izdod albumu un jaunu video ar reperi ansi». *TVNET* (latviešu). 2021-09-16. Skatīts: 2021-09-26.

Ārējās saites
-------------

* *YouTube* kanāls
* *Bandcamp* profils